
3 dimenziós tér érzékelése kontraszt és frekvencia alapú képfeldolgozási módszerekkel, pályabecslés gépi tanulás felhasználásával

A gépi térérzékelés manapság nem feltétlenül jelent kihívást, hiszen számos bonyolult és meglehetősen drága céleszköz érhető már el a piacon erre a célra. Projektünk célja azonban egy robusztus, egyszerű és lehetőleg valós idejű eljárás kidolgozása, mely pusztás egy kamera képén alapul, mégis alkalmas térbeli objektumok lokalizációjára, azok alakjának kellő pontosságú meghatározására.

Ehhez egyetlen, fókuszálható kamerát szeretnénk felhasználni. Stabil helyzetben, a fókusztávolság állításával a térnek mindig más része lesz az, amely élesen látszik. Az éles területek detektálásával becsléseket tudunk tenni az adott távolságban lévő tárgyak, felületek pozíciójára és kiterjedésére, ezáltal a térnek bizonyos tulajdonságaira.

Mint a képfeldolgozási problémák általában, ez is meglehetősen számításigényes folyamat lehet, így a hardveres rendszer megtervezése is fontos feladat a kívánt eredmény elérése érdekében. A feladathoz azonban nem mindig van szükség nagy felbontásra vagy pontos számításokra, így a szűk keresztmetszet, a valós idejű feldolgozás, elérhetőnek tűnik.

Egy, a leírt módon működő eljárás minden bizonnyal alkalmas lenne járművek, pl. drónok térbeli, ismeretlen környezetben történő autonóm navigációjának támogatására.



